Foto's: Londen se smalste huis nou te koop | Maroela Media
Foto's: Londen se smalste huis nou te koop
Tussen 'n dokter se spreekkamer en 'n bedrywige haarsalon word Londen se smalste huis as 'n vertikale streep donkerblouverf uitgeken.
Die ongewone eiendom in Shepherd's Bush in die weste van die stad wat oorspronklik 'n Victoriaanse hoedewinkel met 'n pakhuis en verblyf op die boonste verdieping was, is in die laat 19de of vroeë 20ste eeu gebou.
Op sy smaltse ent is dié huis slegs 1,6 m breed.
Terwyl die kombuis die smalste vertrek is en aan die ent van die grondvloer geleë is, is daar ook 'n leefarea wat byna dubbel so groot is. Die oorspronklike winkel op die grondvloer is nou in 'n ontvangsarea omskep en word met die eerste verdieping verbind deur spiraaltrappe. Die huis het steeds sy oorspronklike glaswinkelfront met 'n lamp in die vorm van 'n bolhoed.
Die slaapkamer en studeerkamer op die eerste verdieping kyk uit oor die dakke en skoorsteenpotte van Wes-Londen, terwyl die spiraaltrappe na die badkamer op die tweede verdieping lei. Die hoofslaapkamer is op die derde verdieping en is slegs toeganklik deur 'n luik wat deur die vloer oopmaak. Die ingeboude bed strek van muur-tot-muur.
Die huis is onlangs op die mark gesit vir £950 000 (meer as R19 miljoen).
David Myers, assistent-verkoopsbestuurder van Winkworth-eiendomsagente, sê die huis is beslis sy prys werd aangesien dit 'n unieke deel van Londen se geskiedenis is.
"Die huis is vir 'n jong paartjie of individu wat die skoonheid daarvan raaksien en dit gaan opraap." – AFP